Lorenzos olje

Lorenzos olje (originaltittel Lorenzo's Oil) er en amerikansk dramafilm fra 1992, regissert av George Miller. Filmen er basert på virkelige hendelser om Augusto og Michaela Odone, to foreldre på nådeløs jakt etter en kur for deres sønn Lorenzo, som lider av adrenoleukodystrofi (ALD). Den ble spilt inn fra september 1991 til februar 1992 i Pittsburgh i Pennsylvania. Filmen hadde premiere på utvalgte kinoer i USA 30. desember 1992 og ordinær kinopremière 15. januar 1993.

Lorenzos olje fikk god kritikk. Roger Ebert fra Chicago Sun Times gav den 4 av 4 stjerner og kalte den en «utrolig gripende og utfordrende film». Filmen ble nominert til to Oscar-priser for beste originalmanus (Miller og Nick Enright) og beste kvinnelige hovedrolle (Sarandon). Miller og Enright ble også nominert til en Writers Guild of America Award for manuset, mens Sarandon ble nominert til en Golden Globe for sin rolleskildring. Lorenzos olje ble nominert til en plass på det amerikanske filminstituttets liste over filmhistoriens mest inspirerende filmer, men nådde ikke opp i kåringen.

 Handling 
Den lille gutten Lorenzo Odone (Zack O'Malley Greenburg) begynner plutselig en dag å oppføre seg unormalt, og han mister gradvis hukommelsen og hørselen. De bekymrede foreldrene Augusto (Nick Nolte) og Michaela (Susan Sarandon) tar Lorenzo med til legen og blir fortalt at sønnen lider av en sjelden og uhelbredelig nervesykdom som kalles adrenoleukodystrofi (ALD). Lorenzo blir stadig sykere, og Augusto og Michaela bestemmer seg for å ta saken i egne hender. De gjør alt de kan for å finne en kur mot den dødelige sykdommen, og etter langt om lenge kan det virke som om en spesiell type olje kan være løsningen.

 Medvirkende 
Nick Nolte som Augusto Odone
Susan Sarandon som Michaela Odone
Zack O'Malley Greenburg som Lorenzo Odone
Peter Ustinov som professor Nikolais
Kathleen Wilhoite som Deirdre Murphy
Gerry Bamman som doktor Judalon
Margo Martindale som Wendy Gimble
James Rebhorn som Ellard Muscatine
Ann Hearn som Loretta Muscatine
Maduka Steady som Omouri
Mary Wakio som Comorian Teacher
Don Suddaby som himself
Colin Ward som Jake Gimble
La Tanya Richardson som Ruth
Jennifer Dundas som Nancy Jo
William Cameron som Pellerman
Elizabeth Daily som Lorenzo Odone (stemme)

 Referanser 

 Eksterne lenker 


Kategori:Filmer fra 1992
Kategori:Dramafilmer fra USA
Kategori:Engelskspråklige filmer
Kategori:Filmer basert på virkelige hendelser